**Miera evidovanej nezamestnanosti bola** **v júli tohto roka 13,15 percent.**

Z evidencie úradov práce odišlo v júli 24 115 uchádzačov o zamestnanie, väčšina z nich preto, lebo sa zamestnali či začali podnikať (14 801 osôb), ďalší odišli do zahraničia, alebo prestali spolupracovať s úradom práce.

Do evidencie naďalej prichádzali najmä absolventi (*celkovo však v porovnaní s predošlým mesiacom došlo k poklesu počtu absolventov v evidencií o 7 %. V júli úrady práce evidovali 26 440 absolventov*), pribudli aj ľudia vracajúci sa zo zahraničia a predovšetkým pomocní a nekvalifikovaní robotníci.

Evidovaným uchádzačom o zamestnanie poskytujú úrady práce poradenstvo, informácie o voľných pracovných miestach a informácie o nástrojoch aktívnej politiky trhu práce. **Tieto nástroje využilo len počas prvého polroka tohto roka (teda od januára do konca júna) takmer 68-tisíc nezamestnaných.** Najčastejšie išlo i tieto nástroje: **Aktivačné práce (+menšie obecné práce a dobrovoľná služba) 26 696 uchádzačov, potom o príspevok na dochádzku za prácou 8 829 uchádzačov a o príspevok na podnikanie 6 254 uchádzačov.**

Takmer polovicu uchádzačov o zamestnanie predstavujú **dlhodobo nezamestnaní**, aj v júli však pokračovalo znižovanie nezamestnanosti tejto skupiny. V máji tvorili dlhodobo nezamestnaní 48,6 %, v júni 48,2 % a v najnovších údajoch o júlovej nezamestnanosti 47,7 % uchádzačov o zamestnanie (t.j. 184 139 uchádzačov). Zamestnanosť tejto skupiny ovplyvňujú predovšetkým **sezónne práce**. Na túto skupinu sa však zameriavajú aj aktívne opatrenia trhu práce. Ide predovšetkým o **protipovodňový príspevok**, vďaka ktorému sa od zavedenia tohto nástroja, teda od 23. septembra 2010 do konca júla tohto roka zamestnalo už 6 994 nezamestnaných.Priestor na zamestnanie ďalších vytvára novela zákona o sociálnych službách, prijatá na poslednej schôdzi parlamentu, ktorá dovoľuje využívať tento príspevok aj neštátnym firmám a veľkým zamestnávateľom.

UPSVR už navyše pripravil ďalšie projektyzamestnávania uchádzačov aj z tejto skupiny nezamestnaných. Projekty by mali vytvoriť ďalších asi 3000 pracovných miest. Ide najmä o rozšírenie úspešného projektu zapojenia nezamestnaných do opravy hradov (ráta sa s cca. 500 pracovnými miestami), ale aj o nový projekt sociálnych asistentov pre výchovu a vzdelávania a bezpečnostných pracovníkov (cca. 2113 pracovných miest) či projekt dočasných pracovných miest v malých a stredných podnikoch (cca. 100 miest).

Podrobnejšie údaje o nezamestnanosti v mesiaci júl, o poskytnutých aktívnych opatreniach trhu práce, ako aj údaje o poberateľoch sociálnych dávok nájdete na stránke UPSVR v časti štatistiky.